ฟิลลิปชูมันนีมาร์เก็ต
เลี่ยงหนี้ยุโรปกดดันสินทรัพย์เสี่ยงMFCกรุงศรีขายกองตราสารหนี้
11 ม.ค. 2555

เลี่ยงหนี้ยุโรปกดดันสินทรัพย์เสี่ยงMFCกรุงศรีขายกองตราสารหนี้
“ฟิลลิป” ชี้ระยะสั้นเลี่ยงลงทุนสินทรัพย์เสี่ยง หนี้ยุโรปกดดัน แนะพักเงินมันนีมาร์เก็ต MFC ส่งตราสารหนี้ขาย “กรุงศรี” ชู 3 เดือน จ่าย 3% ต่อปี
นายสานุพงศ์ สุทัศน์ธรรมกุลนักวิเคราะห์หลักทรัพย์กองทุน บริษัทหลักทรัพย์ฟิลลิป (ประเทศไทย) กล่าวว่า ในระยะสั้นแนะนำให้ระมัดระวังการลงทุนสินทรัพย์เสี่ยงต่อไปอีกสัปดาห์ เนื่องจากความกังวลต่อปัญหาหนี้ยุโรปจะเพิ่มแรงกดดันต่อราคาสินทรัพย์เสี่ยงเพิ่มขึ้น 
“เราอาจเห็นค่าเงินยูโรได้อ่อนค่าลงต่อเนื่อง แนวโน้มการปรับลดอันดับความน่าเชื่อถือในกลุ่มประเทศยูโรโซน อัตราผลตอบแทนพันธบัตรของอิตาลีและสเปนยังน่าห่วง และก้อนหนี้ขนาดใหญ่ที่ต้องรีไฟแนนซ์ของประเทศที่มีปัญหากำลังรออยู่ในอนาคตอันใกล้ จึงจะเห็นความผันผวนในช่วงต้นปีนี้ ขณะที่ตัวเลขเศรษฐกิจของสหรัฐแม้ว่าจะยังดีอยู่แต่ความน่าตื่นเต้นจะลดลงเมื่อเทียบกับปัญหาหนี้ยุโรป” นายสานุพงศ์ กล่าว 
สำหรับการลงทุนในช่วงนี้จึงแนะให้พักเงินสำหรับลงทุนไว้ที่กองทุนตลาดเงิน (มันนี มาร์เก็ต) ไปก่อน โดยแนะนำกองทุนเปิดฟิลลิปบริหารเงิน (PCASH) ของ บลจ.ฟิลลิป ส่วนนักลงทุนระยะยาวเป็นโอกาสดีสำหรับเก็บสะสมกองทุนหุ้น โดยให้ทยอยสะสมเมื่อราคาสินทรัพย์เสี่ยงลดลง โดยแนะนำกองทุนที่ลงทุนในตลาดเกิดใหม่เป็นหลัก
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า ประเดิมปี2555 บริษัทได้เปิดขายกองทุนเปิดเอ็มเอฟซี สเปเชี่ยล โน้ต 6 เดือน (MSN 6M) ตั้งแต่วันนี้ถึงวันที่ 13 ม.ค.นี้ เป็นกองทุนรวมผสมที่ไม่ลงทุนในหุ้น แต่จะลงทุนในตราสารหนี้และตราสารที่มีลักษณะของสัญญาซื้อขายล่วงหน้าแฝงที่ออกโดยสถาบันการเงินที่เสนอขายทั้งในและต่างประเทศ 
ในส่วนของเงินลงทุนในต่างประเทศจะไม่เกิน 79% ของมูลค่าทรัพย์สินสุทธิและป้องกันความเสี่ยงจากอัตราแลกเปลี่ยนเต็มจำนวน โดยกองทุนมีมูลค่าโครงการ 2,000 ล้านบาท อายุประมาณ 6 เดือน ลงทุนขั้นต่ำตั้งแต่ 1 หมื่นบาท
ทั้งนี้ หลังครบกำหนดอายุโครงการ บริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดเอ็มเอฟซี พันธบัตรตลาดเงิน (MMGOV) ซึ่งเป็นกองทุนตลาดเงิน เพื่อผู้ถือหน่วยลงทุนจะได้รับโอกาสที่ดีจากการลงทุนอย่างต่อเนื่อง 
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทเปิดขายกองทุนเปิดกรุงศรีตราสารหนี้ 3M4 ระหว่างวันที่ 10-16 ม.ค. 2555 อายุการลงทุน 3 เดือน กองทุนจะลงทุนในตราสารหนี้ภาครัฐไทย สัดส่วนการลงทุน 56% เงินฝากธนาคาร Union National Bank (สหรัฐอาหรับเอมิเรตส์) สัดส่วนลงทุน 24% และเงินฝากธนาคาร Bank of China สาขามาเก๊า สัดส่วน20%
“นักลงทุนจะได้รับผลตอบแทนประมาณ 3% ต่อปี เหมาะกับผู้ที่มองหาการลงทุนระยะสั้นความเสี่ยงต่ำ ผลตอบแทนสูงกว่าดอกเบี้ยเงินฝาก”